Foto: Index

UPRAVA grada Kremsmuenstera u Gornjoj Austriji zabranila je nastup hrvatskom glazbeniku Marku Perkoviću Thompsonu koji je trebao biti održan u subotu u lokalnoj sportskoj dvorani, javljaju austrijski mediji.

"Mi smo organizatora koncerta obavijestili da gradska dvorana više ne stoji na raspolaganju. Žao mi je da je do ovog došlo. Ja sam protiv svake vrste ekstremizma. Ubuduće ćemo malo bolje provjeravati komu izdajemo dvoranu", rekao je gradonačelnik Kremsmuenstera Gerhard Obernberger iz Austrijske narodne stranke (ÖVP).

Ne može jamčiti javni red i mir

Rekao je da nakon najnovijih saznanja o ideološkoj pozadini koncerta više "ne može jamčiti javni red i mir". Kako javlja dnevnik Oberoesterreichische Nachrichten (OÖN) uprava grada je i u kontaktu s Austrijskim uredom za zaštitu ustavnog poretka.

Gradonačelnik Kremsmuenstera se opravdava činjenicom da kod sklapanja ugovora o najmu gradske dvorane nije moglo biti jasno da se radi o manifestaciji desno-ekstremne ideologije nego da je priredba bila najavljena kao "Hrvatska večer".

Prije toga su predstavnici stranaka Zeleni, Socijaldemokratske stranke Austrije te razne inicijative koje se bore protiv desnog ekstremizma zatražile zabranu koncerta.

Thompson zabranjen i u Njemačkoj, Nizozemskoj i Švicarskoj

"Kada se već unaprijed zna da jedna ovakva manifestacija služi tomu da jednu grupu ljudi u Austriji huška protiv druge, tada tu manifestaciju treba zabraniti", rekao je parlamentarni zastupnik Zelenih Kai Oellinger, a kako prenosi agencija APA.

On je ukazao na to da je Thompsonu već jednom, 2008. bio zabranjen nastup u Koruškoj ali i Njemačkoj, Nizozemskoj i Švicarskoj.

Predsjednica ogranka Socijaldemokratske stranke Austrije za Gornju Austriju Bettina Stadtbauer rekla je da u Gornjoj Austriji ne smije biti mjesta za "desno radikalne nastupe".

Tekst se nastavlja ispod oglasa

Ne žele huškanje izvana

Povjerenik za integraciju savezne pokrajine Gornja Austrija Rudi Anschober je također pozdravio zabranu koncerta.

"Dug je bio put za useljenike iz bivše Jugoslavije ka suživotu u Austriji. Danas to funkcionira dobro. I zato ne smijemo dopustiti da se to dovede u pitanje huškanjem koje dolazi izvana", rekao je Anschober.

Zabranu koncerta tražio je i predsjednik Odbora preživjelih koncentracijskog logora Mauthausen Willy Mernyi.

"Sramota je da se mrziteljima Židova i Srba dopusti širenje njihove ideologije mržnje", rekao je Merny.

Mediji javljaju kako se na nastupima ponekad izvode pjesme koje veličaju ustaštvo

Kako javlja OÖN, organizator koncerta, vlasnik jedne zaštitarske tvrtke, Krasmidar Gadžić, ne razumije kritike na račun koncerta.

"Mi smo već imali dobra iskustva s nastupima Marka Perkovića Thompsona u Beču i nije bilo nikakvih problema", rekao je Gadžić i dodao kako "ni umjetnik niti organizator" ne žele imati veze s ideologijom koja im se pripisuje te zaključuje kako su "ta vremena prošla".

Austrijski mediji koji izvještavaju o zabrani koncerta navode i da se na njegovim nastupima ponekad izvode i pjesme koje veličaju ustaški pokret.